มิตซุยฯขยาดน้ำท่วมไทยซ้ำ
คุ้มครองเขตเสี่ยงหมื่นเดียวบางรายอาจต้องจ่าย400%
27 ส.ค. 2555

คุ้มครองเขตเสี่ยงหมื่นเดียวบางรายอาจต้องจ่าย400% 
มิตซุยฯ เผยปรับแผนคุ้มครองภัยน้ำท่วมขั้นต่ำในเขตพื้นที่เสี่ยง 1 หมื่นบาท ยันลูกค้าไม่หนีเหตุจ่ายเคลมเร็วเป็นธรรม
นายนาโอยูกิ ซาคากิ รองผู้ช่วยผู้จัดการใหญ่ บริษัท มิตซุย สุมิโตโม อินชัวรันซ์ สาขาประเทศไทย เปิดเผยว่า บริษัทปรับการคุ้มครองภัยน้ำท่วมในพื้นที่ที่ถูกน้ำท่วมจะจำกัดวงเงินความคุ้มครองที่ 1 หมื่นบาท ส่วนพื้นที่ที่ไม่ท่วมจะได้รับพิจารณาเป็นกรณีขึ้นอยู่กับความเสี่ยง เช่น คุ้มครองน้ำท่วมสูงสุดไม่เกิน 30 ล้านบาท หรือไม่เกิน 10% ของทุนประกันอย่างใดอย่างหนึ่งที่ต่ำกว่า 
ทั้งนี้ เป็นการปรับลดความคุ้มครองควบคู่กับที่มีการปรับเพิ่มเบี้ยประกันภัยทรัพย์สินเฉลี่ยที่ 30400% ขึ้นอยู่กับพื้นที่เสี่ยงภัยน้ำท่วม 
อย่างไรก็ตาม การเพิ่มเบี้ยรับประกันไม่กระทบกับฐานลูกค้าของบริษัท โดยลูกค้ายินดีจ่ายเบี้ยประกันภัยที่เหมาะสม เพื่อแลกกับการได้รับบริการสินไหมทดแทนที่รวดเร็ว เป็นธรรมหากต้องประสบภัย
“ตั้งสำรองจ่ายค่าสินไหมน้ำท่วมรวมทั้งสิ้นประมาณ 1.7 แสนล้านบาท หรือ 4.3 แสนล้านเยน โดยปัจจุบันจ่ายไปแล้วประมาณ 50% ซึ่งคาดว่าจะจ่ายให้ได้มากที่สุดภายในเดือน ก.ย.นี้ อย่างไรก็ตาม บริษัทคาดว่าจะปิดเคลมทั้งหมดได้ไม่เกินเดือน มี.ค. 2556” นายซาคากิ กล่าว
นายซาคากิ กล่าวว่า บริษัทยังคงทำธุรกิจประกันภัยในประเทศไทยอย่างต่อเนื่อง หลังจากที่เข้ามาในประเทศไทยปี 2507 และยังคงรักษาสัดส่วนการรับประกันภัยในปัจจุบันซึ่งถือว่าเหมาะสม เมื่อเทียบกับบริษัทประกันภัยทั่วไปที่จะมีเบี้ยประกันภัยรถยนต์เฉลี่ย 60% ของเบี้ยรับรวม 
ขณะที่บริษัทมีสัดส่วนเบี้ยรถยนต์ 35% อัคคีภัย 30% ประกันภัยทางทะเลและขนส่ง 15-20% และเบ็ดเตล็ด 15-20%
สำหรับการบริหารจัดการลดความเสี่ยงในสถานประกอบการของลูกค้ายังคงทำต่อเนื่องมาตลอดไม่เฉพาะหลังเกิดน้ำท่วม มีการจัดอบรมให้ความรู้ทั้งที่เกี่ยวกับประกันภัยและที่ไม่เกี่ยวกับประกันภัย
ขณะเดียวกันบริษัทได้ร่วมกับพันธมิตรรถยนต์และหน่วยงานที่เกี่ยวข้อง เช่น ฮอนด้า โตโยต้า มอเตอร์ กระทรวงคมนาคม กรมป้องกันและบรรเทาสาธารณภัย (ปภ.) จ.สมุทรปราการ มูลนิธิเมาไม่ขับ มหาวิทยาลัยต่างๆ ในการร่วมกันทำโครงการลดอุบัติเหตุบนท้องถนนจากการขับขี่รถจักรยานยนต์อย่างต่อเนื่อง